## Nalog kojim se nalaže društvu za upravljanje ST Invest d.o.o. iz Splita, Boktuljin put b.b., da odmah po zaprimanju ovog naloga, donese odluku o likvidaciji ili pripajanju nekom drugom fondu i provođenju postupka likvidacije ili pripajanja otvorenog investicijskog fonda s javnom ponudom ST Aggressive

### NN 141/2010 (15.12.2010.), Nalog kojim se nalaže društvu za upravljanje ST Invest d.o.o. iz Splita, Boktuljin put b.b., da odmah po zaprimanju ovog naloga, donese odluku o likvidaciji ili pripajanju nekom drugom fondu i provođenju postupka likvidacije ili pripajanja otvorenog investicijskog fonda s javnom ponudom ST Aggressive

HRVATSKA AGENCIJA ZA NADZOR FINANCIJSKIH USLUGA

3599

Na temelju odredbi članka 15. točaka 2. i 3. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine«, broj 140/05), članka 93. i članka 228. stavak 2. alineja 2. Zakona o investicijskim fondovima (»Narodne novine«, broj 150/05), Uprava Hrvatske agencije za nadzor financijskih usluga, po službenoj dužnosti, u predmetu pripajanja ili likvidacije otvorenog investicijskog fonda s javnom ponudom ST Aggressive kojim upravlja društvo ST Invest d.o.o. iz Splita, Boktuljin put b.b., na sjednici održanoj 9. prosinca 2010. godine donosi

NALOG

1. Nalaže se društvu za upravljanje ST Invest d.o.o. iz Splita, Boktuljin put b.b., da odmah po zaprimanju ovog naloga, donese odluku o likvidaciji ili pripajanju nekom drugom fondu i provođenju postupka likvidacije ili pripajanja otvorenog investicijskog fonda s javnom ponudom ST Aggressive, koji se vodi u registru fondova pod registarskim brojem JPO037.

2. Ovaj nalog objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) izvršila je uvid u registre koje vodi te utvrdila činjenicu da je imovina otvorenog investicijskog fonda s javnom ponudom ST Agressive, pod upravljanjem društva ST Invest d.o.o. iz Splita, Boktuljin put b.b. (dalje: Društvo), u razdoblju od 14. svibnja do 6. prosinca 2010. bila manja od 5.000.000,00 kuna.

Time je prekoračen zakonski rok iz članka 93. Zakona o investicijskim fondovima (»Narodne novine«, broj 150/05; dalje: Zakon), kojim je propisano da vrijednost imovine otvorenoga investicijskog fonda s javnom ponudom ne smije pasti ispod 5.000.000,00 kuna tijekom tri uzastopna kalendarska mjeseca.

Vrijednost imovine fonda ST Aggressive tijekom tri uzastopna kalendarska mjeseca bila je ispod 5.000.000,00 kuna, te je Agencija dopisom od 6. listopada 2010., klasa: 451-04/10-25/9, urbroj: 326.113.10-1, zatražila od društva da postupi sukladno odredbi članka 93. Zakona, odnosno da donese odluku o likvidaciji fonda ili pripojenju drugom fondu.

Društvo ST Invest d.o.o. do 6. prosinca 2010. nije donijelo odluku o likvidaciji ili pripajanju otvorenog investicijskog fonda s javnom ponudom ST Aggressive.

Budući da je društvo ST Invest d.o.o., upravljajući fondom ST Aggressive, prekršilo odredbu članka 93. Zakona, Uprava Agencije je, na temelju članka 228. stavak 2. alineja 2. Zakona, kojom je propisano da ako društvo za upravljanje povrijedi odredbe Zakona, Nadzorno tijelo može izdati nalog društvu da poduzme određene radnje, donijela odluku kako stoji u točki 1. ovog Naloga.

Sukladno odredbi članka 8. stavka 4. Zakona o Hrvatskoj agenciji za nadzor financijskih usluga, ovaj nalog objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I 451-04/10-06/23

Urbroj: 326-113-10-1

Zagreb, 9. prosinca 2010.

Zamjenik predsjednika Uprave
Željko Kopčić, v. r.

Ostalo, NN 141/2010-3599